Еухенио Флорит
В книжарницата

Превод от испански: Александър Муратов, Атанас Далчев, 1968

chitanka.info

На Хосе Оливио Хаменес

Сбират ни и свързват примки от мастило

с тези имена, които ни обграждат.

Планини от книги, отливи от багри,

прилив на море от думи и от букви.

Свъсеният свят на бързащите хора

под чадърите отвън приижда

и затопля тъй хранилището старо,

дето книгите заключени очакват

възхищението на дланите, които,

пазейки кориците им, ги прелистват.

Лист по лист прошумоляват с радост нежна,

гласно имена и стихове изричат

хората, които търсят свой приятел

сред морето пъстро, дето плуват букви.

1 юни 1964

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.